## La cooperació valenciana millora la vida de més de 3,8 milions de persones en 34 països

*** La Generalitat presenta, en el Dia del Cooperant, els resultats de l’acció solidària del Consell en l’exterior en 2024, amb 254 actuacions que reforcen la solidaritat valenciana
* Més de dos milions de dones i xiquets s’han beneficiat de programes de salut, educació i drets
* El director general d’Inclusió i Cooperació al Desenrotllament destaca que “les polítiques de cooperació no són un gasto, sinó una inversió en humanitat i en futur compartit”**

La Generalitat ha commemorat el Dia del Cooperant amb la presentació dels resultats de la cooperació internacional corresponents a l’exercici 2024, en el qual les accions impulsades pel Consell han arribat a més de 3,8 milions de persones en 34 països, la qual cosa consolida la Comunitat Valenciana com a referent en solidaritat i compromís global.

En un acte al qual han assistit més de mig centenar d’organitzacions de l’àmbit de la solidaritat, la Vicepresidència Primera i Conselleria de Servicis Socials, Igualtat i Vivenda ha valorat la labor de les i els cooperants, l’entrega dels quals ha fet possible el desenrotllament de 254 actuacions, entre estes 166 projectes de cooperació internacional i 74 intervencions d’acció humanitària.

Referent a això, el director general d’Inclusió i Cooperació al Desenrotllament, Pedro Carceller, ha assenyalat que “la cooperació valenciana és un exemple de solidaritat que demostra que des de la nostra terra podem canviar vides a tot el món”, i ha agraït “a tots i a totes les cooperants valencians per la seua ajuda, pel seu esforç i per la seua solidaritat incansable”.

Igualment, Pedro Carceller ha realçat el treball realitzat des de la Generalitat en matèria de cooperació al desenrotllament, “demostrant el nostre lideratge i responsabilitat en la promoció dels drets humans, la pau i el desenrotllament”.

**Cooperació com a ‘inversió’**

Carceller ha afegit que “les polítiques de cooperació no són un gasto, sinó una inversió en humanitat i en futur compartit”, i ha destacat que cada acció empresa des de la Comunitat Valenciana genera esperança i oportunitats allí a on més es necessiten.

De fet, el director general ha destacat “la importància de la cooperació al desenrotllament com a ferramenta que oferix oportunitats laborals i de vida en els països, evitant que les persones hagen de migrar i posen, en moltes ocasions, en perill la seua vida”.

Els resultats presentats mostren intervencions en àmbits clau com la salut, l’educació, l’accés a l’aigua potable, l’atenció a persones desplaçades per conflictes i la protecció de drets humans.

Estes iniciatives han permés respondre a crisis humanitàries, millorar l’accés a drets bàsics i fomentar el desenrotllament sostenible en comunitats vulnerables.

Tot això ha sigut possible gràcies a la col·laboració amb organitzacions no governamentals valencianes i amb socis internacionals, que han garantit l’eficàcia i la transparència dels recursos públics destinats a cooperació.

**Cooperació amb les dones**

Un eix central d’esta cooperació de la Generalitat ha sigut l’atenció a les dones i xiquets. Més de dos milions han rebut suport directe en programes de salut, alfabetització, inserció laboral i enfortiment de drets.

Estos projectes han tingut un efecte multiplicador, la qual cosa ha contribuït al benestar de famílies senceres i a l’avanç de les seues comunitats. “Quan ajudem una dona, transformem la vida de tota una comunitat”, ha subratllat Carceller.

Fecha: 08/09/2025